Afrikaners stroom om 'verlede te onthou'
Afrikaners stroom om 'verlede te onthou' ALET RADEMEYER PRETORIA. - Afrikaners het gister van heinde en ver na die Voortrekkermonument buite Pretoria gestroom om die "verlede te onthou", "ons kinders hul erfenis te leer" en "God se nabyheid op te soek". Sowat 6 000 mense het die Geloftediens bygewoon. Die monument was stampvol en vroue en kinders, jonges en grysaards het onder tente gesit. Honderde het gewag totdat die sonlig net ná 12:00 op die senotaaf geval het waarna Die Stem gesing is. As deel van Versoeningsdagvierings was me. Luli Callinicos, prof. Willie Esterhuyse en me. Helen Sebidi, lede van die raad van trustees van die Vryheidspark, gister gaste op die Geloftediens terwyl uitvoerende lede van die Voortrekkermonument se historiese vereniging op uitnodiging van die trustees van die Vryheidspark verrigtinge by die Uniegebou bygewoon het. Dit was gister die eerste keer dat nie-Afrikaners op die byeenkoms ontvang is om die plegtigheid van 16 Desember mee te maak. Vir talle was gister 'n eerste be soek aan die monument, terwyl ander "op die paaie van die geskiedenis teruggeloop het". Kleuters is aan die hand van ma's en pa's vertel van Voortrekkertannies wat met ossewaens oor die Drakensberg getrek het en wat by Bloedrivier gebeur het toe 464 Boere duisende Zoeloes verslaan het. "Dis vir my 'n hartroerende, hartseerdag. Ek is al oud en dis vir my moeilik om te verander. Ek het vandag hier vergifnis gevra vir as ek verkeerd was," het 'n emosionele mnr. Paul Bester (60) van Welkom gesê. "Ek is eintlik 'n Hollander, maar 'n mens voel saam met die Afrikaner oor sy verlede," het Trish van der Poel (18) van Cullinan gesê . Mnr. John Rodrich van Kimberley kom al vier jaar om sy "kinders van hul erfenis te leer". Me. Sam Scaife van Midrand het gekom omdat dit "iets is wat ek nog altyd wou doen". Haar vriend, mnr. Arif Mahomed, het gesê dit pla hom glad nie dat hy een van enkele anderskleuriges was nie. Hy sê dit was 'n cool en insiggewende ervaring. Marishka en Franco Breytenbach (9), 'n tweeling van Ermelo, was veral beï ndruk met hoe goed die monument gebou is. Dit was ook vir hulle lekker om te kan hoor en sien wat met hul voorouers gebeur het. Mnr. Sampie de Beer (69) van Carletonville het onthou hoe hy in 1949 met 'n fakkel uit Potchefstroom gehardloop het vir die inwyding van die monument. "Ek sê dit kan nog goed gaan. Ons moet net besef dit help nie om om te kyk nie." Prof. Piet Strauss, hoofleier van die Voortrekkerbeweging, het die diens gelei. Hy het gesê die vraag is soos telkens in die verlede: "Afrikaner, waar gaan jy heen? En die antwoord: Terug na U, my God." Hy het gesê versoening is alleenlik bereikbaar as mense weer na die wil van God vra en die samelewing op Christelike waardes begin bou. "Die Afrikaner sal alleen reg op voortbestaan hê as hy sy gemeenskap rig op die Bybel en Christelike waardes. Ons voortbestaan hang nie af van die meerderheid wat bereid is om ons te verdra nie, of van die Grondwet nie. Dit hang af of ons na die wil van God vra en Sy eer soek." http://www.news24.com/Die_Volksblad/Nuus/0,,5-83_1460448,00. html